Norges smell: Weng og Bjørgen roper på endringer
– Dårlig opplevelse på dårlig opplevelse. Denne sesongen feilet. Slik oppsummerer Anne Kjersti Kalvå vinteren og ser ned i bakken.  – Resultatene ser svarte ut, sier Astrid Øyre Slind og trekker på skuldrene.  – Jeg er lei. Det er kjedelig å få en trøkk i trynet så ofte, sier Tiril Udnes Weng mens tårene nesten presser på.  – Kritikken litt urettferdig Lørdagens 10 kilometer i Falun, var illustrerende for den norske distanse-sesongen Weng som beste på 7. plass.  Utviklingen bekymrer med ett år igjen til VM i Trondheim. Men kritiske røster i media legger Kalvå liten vekt på. – Dere prøver å lage «klikk-saker» og ser alltid det negative i ting. Det verste er følelsen vi har selv. Ingen synes det er verre enn oss at vi ikke presterer, sier Kalvå.  – Jeg synes kritikken er litt urettferdig. Det gikk så bra i fjor. Media glemmer det fort, mener Heidi Weng. Astrid Øyre Slind, som står utenfor landslag, er helt uenig.  – Forventningene er der de skal være. Det er noe feil om man ikke forventer nordmenn på pallen. Men det er frustrerende å ikke motbevise, sier Slind.  Trent for hardt Kalvå forklarer nedturen med at flere av de norske har bommet på treningen foran vinteren.  – Vi har pushet grensen for hardt og for tidlig. Da må vi justere hele tiden og trekke i bremsen. Kontinuiteten i treningen blir borte, da blir det ikke resultater, sier Kalvå. Slind deler synet. – Det er veldig mange som ville veldig mye etter VM og har tynt det hardt. Det er blitt en ond spiral.  Viaplay-ekspert Hans Christer Holund har i sitt «uttak» vraket halve kvinnelandslaget til neste vinter. Weng-ønske til Skistad og Slind Slind og Skistad står utenfor landslag. Heidi Weng mener – i likhet med eksperten Maiken Caspersen Falla – at Norge ikke har råd til å ha noen av de beste utenfor landslaget. – Når én finner ut hvordan man skal trene, drar man med de andre. Slik som Marit Bjørgen gjorde – hun gjorde alle gode. Får vi med Slind og Skistad på laget, kan vi gjøre hverandre bedre, sier Weng. – Hvor viktig er det å få med de to? – Kjempeviktig. Det er på tide. Så synes jeg kanskje man skal gjøre noe mer. Få et B-lag som kan være med på samlinger og gi impulser. Jeg tror det er viktig å tenke litt nytt, svarer Weng. Bjørgens bønn Viaplay-ekspert og tidenes mestvinnende vinterolympier, Marit Bjørgen, krever endringer før VM-sesongen.  – Jeg tror det mangler litt på det å bygge et lag som står sammen og som utvikler hverandre. Jeg savner det, sier Bjørgen på Viaplay.  – Jeg tror det er en viktig brikke for å bygge et nytt lag igjen. Kanskje styrke et litt mindre lag, få inn Astrid Øyre Slind og Kristine Stavås Skistad for å styrke laget og bygge et helt nytt lag. De må se verdien og muligheten i å utvikle seg sammen.  Hun håper Slind gjør overgang fra Team Aker Dæhlie til landslaget. – Jeg tror hun er en fin type, kan være kaptein i laget og sette standarden i laget. Hun vet hva som kreves. Det tror jeg kan være veldig bra. Det er viktig at alle ser den verdien og løfter hverandre frem, sier Bjørgen og legger til: – Det er viktig at vi har de beste utøverne på laget, og bruker ressursene på dem inn mot VM. Og så ha et B-lag med litt flere jenter som kan utvikle seg, sier Bjørgen. Utøverne er tydelig på at landslagsledelsen og trenerne har gjort en bra jobb – tross tunge resultater. – Jeg har stort ansvar. Vi er heller ikke fornøyde, sier trener Sjur Ole Svarstad.
Vinteren 2023/24 har vært dårlig for norske kvinnelige langrennsløpere, med få pallplasser. Løperne mener oppkjøringen og treningen før sesongen har gått feil og blitt for hard. Heidi Weng håper Kristine Stavås Skistad og Astrid Øyre Slind blir med på landslaget . Marit Bjørgen foreslår flere endringer for å bygge et sterkere lag. 